4,000 spettatur se jkun preżenti għal-logħba bejn Leicester City u Southampton fl-Istadju ta' Wembley illum filgħaxija, hekk kif ir-Renju Unit qed jirriċerka kif jistgħu jerġgħu jibdew l-avvenimenti tal-massa. Għalkemm il-grawnd se jibqa' prattikament vojt – Wembley jesa' 90,000 spettatur – din se tkun l-akbar folla għall-logħba futbol fir-Renju Unit għal aktar minn sena. Fl-istess ħin, se jkun hemm 325 spettatur għall-edizzjoni tal-2021 tal-World Snooker Championship f'Sheffield. F'kull każ, l-ispettaturi għandhom jagħmlu test tal-Covid-19 qabel u wara l-avveniment. L-imġieba tagħhom se tkun immonitorata permezz ta' cameras, u se jkun hemm ukoll monitoraġġ tal-vjaġġi tagħhom. Però permezz ta' dawn il-kundizzjonijiet se jkollhom l-opportunità li jattendu għal avveniment sportiv ewlieni b'mod dirett, esperjenza li saret lussu fi żmien il-pandemija. Il-gvern Britanniku se jingħata rapport dwar kif dawn l-avvenimenti affettwaw l-imxija tal-Covid-19 f'Mejju, u dan ir-rapport mistenni jiddetermina kif se jinfetħu għall-pubbliku l-avvenimenti sportivi tal-pajjiż.